प्रत्यर्पण मामला: लंदन कोर्ट ने विजय माल्या की जमानत बढ़ाई, भारत से मांगा मुंबई जेल का वीडियो |
प्रत्यर्पण मामला: लंदन कोर्ट ने विजय माल्या की जमानत बढ़ाई, भारत से मांगा मुंबई जेल का वीडियो Other, अंतर्राष्ट्रीय
प्रत्यर्पण मामले में लंदन की वेस्टमिंस्टर मजिस्ट्रेट अदालत ने विजय माल्या की जमानत अवधि को बढ़ा दिया है। इस मामले में अब अगली सुनवाई 12 सितंबर को होगी। इसके साथ ही कोर्ट ने भारत से मुंबई की ऑर्थर जेल के वीडियो मांगे हैं। माल्या का लंदन से प्रत्यर्पण कराने के बाद इसी जेल में रखा जा सकता है। भारत ने कोर्ट की बात मान ली। विजय माल्या अपने प्रत्यर्पण के लिये चल रही सुनवाई में समापन दलीलों के लिये मंगलवार को वेस्टमिंस्टर मजिस्ट्रेट अदालत के समक्ष उपस्थित हुए। वह भारत में धोखाधड़ी के आरोपों में वांछित हैं।
किंगफिशर एयरलाइन के पूर्व मालिक माल्या ने धोखाधड़ी और तकरीबन 9000 करोड़ रुपये के धन शोधन के आरोपों में प्रत्यर्पण के भारत के प्रयासों को चुनौती दी है। वह पिछले साल अप्रैल में गिरफ्तारी के बाद जमानत पर रिहा हैं। वह अपने पुत्र सिद्धार्थ के साथ अदालत पहुंचे। माल्या ने अदालत के बाहर संवाददाताओं से कहा, ‘अंतत: अदालत फैसला करेगी।’
गत 27 अप्रैल को पिछली सुनवाई के दौरान केंद्रीय जांच ब्यूरो (सीबीआई) को बल मिला था जब जज आरबथनॉट ने इस बात की पुष्टि की थी कि भारतीय अधिकारियों ने जो साक्ष्य सौंपे हैं, वो मामले में स्वीकार्य होंगे। सीबीआई ने ब्रिटेन की अदालत को ढेर सारे दस्तावेज सौंपे थे, जिनमें आईडीबीआई बैंक के पूर्व प्रबंध निदेशक बी के बत्रा के खिलाफ साजिश का मामला भी शामिल है। बत्रा का अदालत में मामले में नये ‘खलनायक के तौर पर उल्लेख किया गया है।
माल्या के बचाव दल का नेतृत्व बैरिस्टर क्लेयर मांटगोमरी कर रहे हैं। उन्होंने माल्या के खिलाफ धोखाधड़ी के आरोपों का खंडन किया है और ब्रिटेन के कारा विशेषज्ञ डॉ. एलन मिशेल की तरफ से लिखित सामग्री सौंपी है, जिसमें आर्थर रोड स्थित मुंबई के केंद्रीय कारागार की बैरक संख्या 12 की कुछ तस्वीरों को चुनौती दी गई है। अगर माल्या का ब्रिटेन से प्रत्यर्पण होता है तो माल्या को उसी जेल में रखा जाएगा। बैरिस्टर मार्क समर्स के नेतृत्व वाली सीपीएस टीम ने अतिरिक्त सामग्री को भारतीय अधिकारियों द्वारा प्रदान की गई सूचना की ‘आलोचना का प्रयास करार दिया है।
« शपथ...
कनाडा:... »